CELEX: 52020PC0729
Language: mt
Date: 2020-11-10
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ fir-rigward tal-adozzjoni ta’ deċiżjoni li teżenta ċertu xiri ta’ oġġetti tal-ikel mill-applikazzjoni ta’ projbizzjonijiet jew restrizzjonijiet fuq l-esportazzjoni

IL-KUMMISSJONI EWROPEA
            Brussell, 10.11.2020
            COM(2020) 729 final
            2020/0325(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ fir-rigward tal-adozzjoni ta’ deċiżjoni li teżenta ċertu xiri ta’ oġġetti tal-ikel mill-applikazzjoni ta’ projbizzjonijiet jew restrizzjonijiet fuq l-esportazzjoni
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kunsill Ġenerali tal-Organizzazzjoni Dinjija tal-Kummerċ (WTO) dwar proposta li għandha l-għan li teżenta x-xiri ta’ oġġetti tal-ikel għal skopijiet umanitarji u mhux kummerċjali mill-Programm Dinji tal-Ikel mill-applikazzjoni ta’ projbizzjonijiet jew restrizzjonijiet fuq l-esportazzjoni.
            
            
               2.Kuntest tal-proposta
            
            
               2.1.Il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ 
            
            
               Id-Deċiżjoni proposta tal-Kunsill għandha l-għan li tawtorizza lill-Kummissjoni Ewropea biex f’isem l-Unjoni tappoġġa deċiżjoni li għandha tittieħed fil-Kunsill Ġenerali tal-Organizzazzjoni Dinjija tal-Kummerċ (WTO). L-Organizzazzjoni Dinjija tal-Kummerċ ġiet stabbilita permezz tal-Ftehim ta’ Marrakesh (“Ftehim tad-WTO”) li daħal fis-seħħ fl-1 ta’ Jannar 1995.
            
            
               L-Unjoni Ewropea hija parti għal dak il-Ftehim. 
            
            
               2.2.Il-Konferenza Ministerjali u l-Kunsill Ġenerali tal-Organizzazzjoni Dinjija tal-Kummerċ
            
            
               Skont il-paragrafu 1 tal-Artikolu IV tal-Ftehim tad-WTO, il-Konferenza Ministerjali għandha l-awtorità li tieħu deċiżjonijiet dwar il-kwistjonijiet kollha li jaqgħu taħt kwalunkwe Ftehim Kummerċjali Multilaterali.
            
            
               Madankollu, skont il-paragrafu 2 tal-Artikolu IV tal-Ftehim tad-WTO, fl-intervalli bejn laqgħa u oħra tal-Konferenza Ministerjali, il-funzjonijiet tagħha jitmexxew mill-Kunsill Ġenerali.
            
            
               Skont il-paragrafu 1 tal-Artikolu IX tal-Ftehim tad-WTO, il-korpi tad-WTO jagħmlu ħilithom biex jieħdu d-deċiżjonijiet tagħhom b’konsensus.
            
            
               2.3.L-att previst tal-Kunsill Ġenerali tal-Organizzazzjoni Dinjija tal-Kummerċ
            
            
               Il-paragrafu 2(a) tal-Artikolu XI tal-GATT tal-1994 jippermetti lill-Membri tad-WTO jimponu projbizzjonijiet u restrizzjonijiet fuq l-esportazzjoni ta’ prodotti agrikoli, inkluż l-ikel għal skopijiet umanitarji, soġġett għad-dixxiplini stabbiliti fl-Artikolu 12 tal-Ftehim tad-WTO dwar il-Biedja. 
            
            
               Fil-kuntest tal-pandemija tal-COVID-19, xi Membri tad-WTO reġgħu lura għall-applikazzjoni ta’ restrizzjonijiet jew projbizzjoni fuq l-esportazzjoni ta’ prodotti agrikoli.
            
            
               Il-Kunsill Ġenerali tad-WTO, fil-laqgħa tiegħu f’Diċembru 2020 jew f’laqgħa sussegwenti fl-2021, jista’ jintalab jadotta deċiżjoni mmirata lejn l-eżenzjoni ta’ xiri umanitarju mhux kummerċjali ta’ oġġetti tal-ikel mill-Programm Dinji tal-Ikel mill-applikazzjoni ta’ projbizzjonijiet jew restrizzjonijiet fuq l-esportazzjoni. 
            
            
               Il-proposta hija ppreżentata minħabba l-appoġġ umanitarju kritiku pprovdut mill-Programm Dinji tal-Ikel, li sar iktar urġenti fid-dawl tal-pandemija tal-COVID-19 u kriżijiet oħra. 
            
            
               Id-deċiżjonijiet fid-WTO jittieħdu b’konsensus. Għalhekk, il-Kunsill jeħtieġ li jadotta Deċiżjoni skont l-Artikolu 218(9) tat-TFUE biex l-UE tkun awtorizzata tingħaqad mal-konsensus. 
            
            
               3.Il-pożizzjoni li għandha tittieħed f’isem l-Unjoni
            
            
               L-objettiv ta’ din il-proposta huwa li l-Unjoni Ewropea tkun tista’ tingħaqad ma’ konsensus dwar l-adozzjoni ta’ deċiżjoni li teżenta x-xiri ta’ oġġetti tal-ikel għal skopijiet umanitarji u mhux kummerċjali mill-Programm Dinji tal-Ikel mill-applikazzjoni ta’ projbizzjonijiet jew restrizzjonijiet fuq l-esportazzjoni, possibbilment saħansitra fil-laqgħa ta’ Diċembru 2020 tal-Kunsill Ġenerali tad-WTO jew f’laqgħa sussegwenti tal-Kunsill fl-2021.
            
         
         
            
               Mill-perspettiva tal-Unjoni, deċiżjoni f’waqtha mill-Kunsill biex jingħaqad mal-konsensus dwar din il-kwistjoni fil-Kunsill Ġenerali hija kruċjali biex tiġi sostnuta l-pożizzjoni tal-UE fid-WTO, b’mod partikolari meta jitqies il-kuntest umanitarju urġenti tal-kwistjoni minħabba l-pandemija tal-COVID-19.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               4.1.2.Applikazzjoni għal dan il-każ
            
            
               Il-Konferenza Ministerjali tad-WTO hija korp stabbilit permezz tal-Ftehim tad-WTO, li skont l-Artikolu IV:1 għandha l-awtorità li tieħu deċiżjonijiet dwar il-kwistjonijiet kollha koperti taħt kwalunkwe wieħed mill-ftehimiet kummerċjali multilaterali, inkluż id-deċiżjonijiet li jkollhom effetti legali.
            
            
               Skont il-paragrafu 2 tal-Artikolu IV tal-Ftehim tad-WTO, fl-intervalli bejn laqgħa u oħra tal-Konferenza Ministerjali, il-funzjonijiet tagħha jitmexxew mill-Kunsill Ġenerali.
            
            
               L-atti previsti msemmija hawn fuq jikkostitwixxu atti li għandhom effetti legali, peress li dawn jistgħu jaffettwaw id-drittijiet u l-obbligi tal-Unjoni. 
            
            
               L-att previst la jissupplimenta u lanqas ma jemenda l-qafas istituzzjonali tal-Ftehim.
            
            
               Għalhekk, il-bażi ġuridika proċedurali tad-deċiżjoni proposta hija l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement wieħed inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva unika, jiġifieri dik meħtieġa mill-għan jew mill-komponent ewlieni jew predominanti.
            
            
               4.2.2.Applikazzjoni għal dan il-każ
            
            
               L-objettiv u l-kontenut ewlenin tal-att previst jirrigwardaw il-politika kummerċjali komuni.
            
            
               Għalhekk, il-bażi ġuridika sostantiva tad-deċiżjoni proposta hija l-Artikolu 207 tat-TFUE.
            
            
               4.3.Konklużjoni
            
            
               Jenħtieġ li l-bażi ġuridika tad-deċiżjoni proposta tkun l-ewwel subparagrafu tal-Artikolu 207(4), flimkien mal-Artikolu 218(9) tat-TFUE.
            
            
               5.Pubblikazzjoni tal-att previst
            
         
         
            
               Peress li l-att tal-Kunsill Ġenerali tad-WTO se jissupplimenta l-Ftehim tad-WTO billi jeskludi l-oġġetti tal-ikel li jkunu nxtraw għal skopijiet umanitarji u mhux kummerċjali mill-Programm Dinji tal-Ikel mill-projbizzjonijiet jew mir-restrizzjonijiet fuq l-esportazzjoni, jixraq li jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.
            
            
               2020/0325 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Kunsill Ġenerali tal-Organizzazzjoni Dinjija tal-Kummerċ fir-rigward tal-adozzjoni ta’ deċiżjoni li teżenta ċertu xiri ta’ oġġetti tal-ikel mill-applikazzjoni ta’ projbizzjonijiet jew restrizzjonijiet fuq l-esportazzjoni
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Fit-22 ta’ Diċembru 1994, il-Ftehim ta’ Marrakesh li jistabbilixxi l-Organizzazzjoni Dinjija tal-Kummerċ (il-“Ftehim tad-WTO”) ġie konkluż mill-Unjoni permezz tad-Deċiżjoni tal-Kunsill 94/800/KE
                  1
                u daħal fis-seħħ fl-1 ta’ Jannar 1995.
            
            
               (2)Skont il-paragrafu 1 tal-Artikolu IV tal-Ftehim tad-WTO, il-Konferenza Ministerjali tal-Organizzazzjoni Dinjija tal-Kummerċ (“WTO”) għandha l-awtorità li tieħu deċiżjonijiet dwar il-kwistjonijiet kollha li jaqgħu taħt kwalunkwe Ftehim Kummerċjali Multilaterali. 
            
            
               (3)Skont il-paragrafu 2 tal-Artikolu IV tal-Ftehim tad-WTO, il-funzjonijiet tal-Konferenza Ministerjali għandhom jitmexxew mill-Kunsill Ġenerali tad-WTO fl-intervalli bejn laqgħa u oħra tal-Konferenza Ministerjali.
            
            
               (4)Skont il-paragrafu 1 tal-Artikolu IX tal-Ftehim tad-WTO, il-korpi tad-WTO, meta jkun possibbli, isegwu l-prassi li jieħdu deċiżjonijiet b’konsensus.
            
            
               (5)Il-Kunsill Ġenerali tad-WTO, matul il-laqgħa tiegħu ta’ Diċembru 2020 jew f’laqgħa sussegwenti fl-2021, jista’ jintalab jikkunsidra proposta mmirata lejn l-eżenzjoni ta’ oġġetti tal-ikel li jkunu nxtraw għal skopijiet umanitarji u mhux kummerċjali mill-Programm Dinji tal-Ikel tan-Nazzjonijiet Uniti mill-projbizzjonijiet u mir-restrizzjonijiet fuq l-esportazzjoni.
            
            
               (6)Jixraq li tiġi stabbilita l-pożizzjoni li għandha tittieħed f’isem l-Unjoni fil-Kunsill Ġenerali tad-WTO, peress li d-deċiżjoni li għandha tiġi adottata se tkun vinkolanti fuq l-Unjoni. 
            
            
               (7)Il-paragrafu 2(a) tal-Artikolu XI tal-GATT tal-1994 jippermetti lill-membri tad-WTO japplikaw projbizzjonijiet jew restrizzjonijiet fuq l-esportazzjoni f’ċirkostanzi speċifiċi. L-Artikolu 12 tal-Ftehim tad-WTO dwar il-Biedja jispeċifika kundizzjonijiet addizzjonali li għandhom jiġu osservati mill-Membri tad-WTO f’każijiet bħal dawn. Matul il-pandemija tal-COVID-19, il-Membri tad-WTO rrikorrew għal miżuri bħal dawn, li jistgħu jaffettwaw ukoll l-oġġetti tal-ikel li jkunu nxtraw għal skopijiet umanitarji u mhux kummerċjali.
            
            
               (8)Ix-xiri umanitarju mill-Programm Dinji tal-Ikel jenħtieġ li jkun eżentat minn projbizzjonijiet u restrizzjonijiet fuq l-esportazzjoni fid-dawl tal-appoġġ umanitarju kritiku pprovdut mill-Programm Dinji tal-Ikel, li sar saħansitra iktar kruċjali matul il-pandemija tal-COVID-19.
            
            
               (9)Fil-Kunsill Ġenerali tad-WTO, l-Unjoni tiġi rrappreżentata mill-Kummissjoni, f’konformità mal-Artikolu 17(1) tat-Trattat dwar l-Unjoni Ewropea,
            
            
               ADOTTA DIN ID-DEĊIŻJONI:
            
            
               Artikolu 1
            
         
         
            
               Il-pożizzjoni li għandha tittieħed f’isem l-Unjoni fil-Kunsill Ġenerali tal-Organizzazzjoni Dinjija tal-Kummerċ (il-“Kunsill Ġenerali tad-WTO”), fil-laqgħa tiegħu ta’ Diċembru 2020 jew f’laqgħa sussegwenti fl-2021, għandha tkun din li ġejja:  
            
            
               Jekk jintlaħaq konsensus fost il-Membri tad-WTO għall-eżenzjoni ta’ oġġetti tal-ikel li jkunu nxtraw mill-Programm Dinji tal-Ikel għal skopijiet umanitarji u mhux kummerċjali mill-applikazzjoni ta’ projbizzjonijiet jew restrizzjonijiet fuq l-esportazzjoni, l-Unjoni għandha tingħaqad ma’ tali konsensus. Bidliet żgħar fir-rigward ta’ dak l-abbozz ta’ pożizzjoni jistgħu jiġu miftiehma mir-rappreżentanti tal-Unjoni fil-Kunsill Ġenerali tad-WTO mingħajr deċiżjoni ulterjuri tal-Kunsill.
            
            
               Artikolu 2
            
            
               Din id-deċiżjoni hija indirizzata lill-Kummissjoni.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 336, 23.12.1994, p. 1